Diari Oficial de la Generalitat Valenciana


Sumari del DOGV 2341, del 08-09-1994 (1994/832352)

RESOLUCIÓ de 30 de juliol de 1994 de la Universitat d'Alacant, per la qual es convoquen proves selectives per a l'ingrés en l'escala de gestió.
-----------------------------------------------------------------------------------------------------------------------------------------------

### Dades del document

Número de DOGV
:   2341

Data del DOGV
:   08-09-1994

Secció del DOGV
:   AUTORITATS I PERSONAL

Número del document
:   1994/832352


Data del document
:   30-07-1994

Organisme emissor
:   Universitat d'Alacant

Tipus de document
:   Resolució

RESOLUCIó de 30 de juliol de 1994 de la Universitat d'Alacant, per la qual es convoquen proves selectives per a l'ingrés en l'escala de gestió. [94/5844]  
Fent complir el que disposa l'Estatut d'aquesta Universitat, aprovat per Decret 107/1985 de la Generalitat Valenciana, de 22 de juliol (Diari Oficial de la Generalitat Valenciana del 26 de setembre), i per tal d'atendre les necessitats de personal d'administració i serveis, aquest Rectorat, en ús de les competències que li atribueix l'article 18 de la Llei 11/1983, de Reforma Universitària, en relació amb l'article 3,2 d), com també l'Estatut d'aquesta Universitat, acorda convocar proves selectives per a l'ingrés en l'escala de gestió de la Universitat d'Alacant, segons les bases següents:  
1. Normes generals  
1.1 Es convoquen proves selectives per a cobrir 2 places pel sistema de promoció interna de l'escala de gestió i 1 pel sistema d'accés lliure. Les places no cobertes pel sistema de promoció interna s'acumularan al d'accés lliure.  
1.2 En aquesta convocatòria s'aplicaran la Llei 30/1984, de 2 d'agost, modificada per la Llei 23/1988 de 28 de juliol i per la Llei 22/1993, de 29 de desembre; el Reial Decret 2.223/1984, de 19 de diciembre ("B.O.E. del 21); el Real Decreto 28/1990, de 15 de gener (BOE del 16); l'Estatut de la Universitat d'Alacant i les bases d'aquesta convocatòria.  
1.3 El procediment de selecció dels aspirants serà el de concurs-oposició. La fase de concurs, que no tindrà caràcter eliminatori, atorgarà un màxim de 4 punts, d'acord amb les remarques següents:  
a) Titulació superior i/o específica, fins a 0'4 punts.  
b) Experiència en funcions administratives, fins a 0'8 punts.  
Experiència en les funcions específiques de l'escala, fins a 0'8 punts.  
Experiència en coordinació i direcció, fins a 0'8 punts.  
c) Per formació complementària en les funcions que s'han de dur a terme en el lloc de treball, fins a 0'8 punts.  
d) Altres mèrits a considerar pel tribunal, fins a 0'4 punts.  
La fase d'oposició estarà composta pels exercicis descrits a continuació:  
Primer exercici: torn de promoció interna: Consistirà en la realització d'un supòsit pràctic, desglossat en preguntes, entre els dos proposats pel tribunal, directament relacionat amb la gestió universitària, en referència al contingut del programa que apareix com a annex I en aquesta convocatòria.  
Serà valorat de 0 a 10 punts i caldrà obtenir-ne, almenys, 5 per a superar-lo.  
Torn d'accés lliure: Consistirà en la realització de dos supòsits pràctics, entre els tres proposats pel tribunal, desglossats en preguntes, relacionats amb la gestió universitària i amb el desenvolupament administratiu, en referència al programa que conté l'annex I.   
Serà valorat de 0 a 10 punts cadascun i caldrà obtenir-ne, almenys, 5 en cadascun per a superar-lo. La nota serà la suma de la puntuació obtinguda en els dos.  
Segon exercici. Per als dos torns, consistirà en la confecció d'un projecte d'actuació, que descriurà oportunament el tribunal, relacionat amb les funcions pròpies de l'escala a la qual s'accedeix. Serà defensat davant el tribunal, que podrà incidir en els aspectes que considere oportuns. Serà valorat de 0 a 10 punts i caldrà obtenir-ne un mínim de 5 per a superar-lo. En sumar les qualificacions dels exercicis superats i les del barem, s'obtindrà la puntuació final.  
1.4 Seran proposats per a cobrir les places els candidats que, d'acord amb el sistema descrit anteriorment, se situen entre el nombre de vacants a cobrir. Els aspirants proposats per a cobrir les places han de fer un període de sis mesos de pràctiques tutelades, durant el qual rebran la formació específica necessària per a dur a terme les funcions pròpies de l'escala. Serà necessari obtenir la consideració d'APTE en aquest període per a poder prendre possessió de les places oferides.  
1.5 El primer exercici de la fase d'oposició començarà a partir del 15 de novembre de 1994.  
1.6 L'adjudicació de les places es farà a favor d'aquells aspirants que, en sumar les qualificacions dels exercicis superats, més la del concurs, se situen dins del nombre de vacants oferides.  
2. Requisits dels candidats  
2.1 Per a ser admés en la realització de les proves selectives, els aspirants hauran de reunir els requisits següents:  
2.1.1 Ser espanyol.  
2.1.2 Haver fet els divuit anys.  
2.1.3 Estar en possessió o en condicions d'obtenir el títol d'Enginyer Tècnic, Arquitecte Tècnic, diplomat universitari, formació professional de tercer grau o equivalent.  
2.1.4 No patir cap malaltia o discapacitat que impedesca l'exercici de les funcions públiques.  
2.1.5 No haver estat separat mitjançant expedient disciplinari del servei de qualsevol de les administracions públiques ni trobar-se inhabilitat per a l'exercici de les funcions corresponents.  
2.2 Els interessats a accedir pel torn de promoció interna hauran de pertànyer en la data de publicació d'aquesta convocatòria en el BOE a l'escala administrativa de la Universitat d'Alacant, al cos general administratiu de l'Administració de l'Estat o a l'escala administrativa d'altres administracions, tenir destinació en propietat en la Universitat d'Alacant i, almenys, 2 anys d'antiguitat en aquest cos o escala.  
2.3 Tots els requisits enumerats en les bases 2.1 i 2.2 hauran de mantenir-se fins al moment de la presa de possessió com a funcionari de carrera.  
3. Sol·licituds  
3.1 Els qui vulguen prendre part en aquestes proves selectives hauran de fer-ho constar en la instància que serà facilitada gratuïtament en el Govern Civil i en el Servei de Recursos Humans de la Universitat.  
3.2 La presentació de sol·licituds es farà en el Registre General de la Universitat o en la forma que estableix l'article 38.4 de la Llei 30/1992, de 26 de novembre, en el termini de 20 dies naturals, comptadors a partir del dia següent al de la publicació d'aquesta convocatòria en el Butlletí Oficial de l'Estat, i s'adreçaran al rector de la Universitat. Les persones interessades hauran d'adjuntar a la sol·licitud una fotocòpia del DNI.  
3.3 Els drets d'examen són de 2.000 pessetes, que s'han d'ingressar en la Caja de Ahorros del Mediterráneo, oficina 3191, del campus universitari, en el compte corrent núm. 540.004-64. En la sol·licitud haurà d'aparéixer el segell de la Caja de Ahorros o el justificant de la transferència, que, si falta, determinarà l'exclusió de l'aspirant. En cap cas la presentació i el pagament en l'oficina bancària suposarà la substitució del tràmit de presentació en el temps i la forma de la sol·licitud davant l'òrgan expressat.  
3.4 Els aspirants de promoció interna hauran de presentar amb la sol·licitud un certificat expedit pel Servei de Recursos Humans, com també l'acreditació documental d'aquells extrems susceptibles de ser valorats en la fase de concurs. Els serveis reconeguts d'acord amb la Llei 70/1978 en els cossos o escales del grup C seran computables, a efectes d'antiguitat, per a participar per promoció interna en aquestes proves selectives.  
3.5 Els aspirants amb discapacitats podran indicar-ho en la sol·licitud, utilitzant el requadre 6, i expressar en el 7 les possibles adaptacions de temps i mitjans necessaris per a la realització dels exercicis.  
3.6 Els simples errors de fet que puguen inferir-se de la sol·licitud es podran resoldre en qualsevol moment, d'ofici o a petició de la persona interessada.  
3.7 En el requadre "Forma d'accés" cal indicar "L" (accés lliure) o "P" (promoció interna).  
4. Admissió d'aspirants.  
4.1 En acabar el termini de presentació d'instàncies, el rector de la Universitat d'Alacant dictarà resolució en el termini màxim d'un mes, que es publicarà en els taulers d'anuncis de la Universitat, i en la qual, a banda de contenir els aspectes descrits en bases anteriors i de declarar aprovada la llista d'admesos i exclosos, s'indicarà el lloc i la data d'inici dels exercicis, amb una antelació mínima de quinze dies, com també la relació dels aspirants exclosos, amb indicació de les causes de l'exclusió, i fent constar els cognoms, el nom i el DNI.  
En aqueixa resolució constarà, igualment, la composició del tribunal.  
4.2 Els aspirants exclosos disposaran d'un termini de 10 dies naturals, comptadors a partir del dia següent al de la publicació de la resolució, per a poder resoldre el defecte que haja motivat l'exclusió.  
4.3 En tot cas, per tal d'evitar errors i, si se'n produeixen, possibilitar-ne la solució en temps i forma, els aspirants comprovaran de forma fefaent no sols que no apareixen en la relació d'exclosos, sinó, a més, que els seus noms consten en les relacions d'admesos pertinents.  
5. Tribunals  
5.1 Els membres del tribunal i els assessors hauran d'abstenir-se d'intervenir, i notificar-ho al rector de la Universitat, quan concórreguen en ells circumstàncies de les que preveu l'article 28.2 de la Llei 30/1992, de 26 de novembre.  
El president podrà sol·licitar dels membres del tribunal declaració expressa de no trobar-se immers en les circumstàncies previstes en aqueix article. Així mateix, els aspirants podran recusar els membres del tribunal, si concorren els supòsits previstos en aquesta base.  
5.2 Amb anterioritat a l'inici de les proves selectives, si escau, es publicarà la resolució amb nomenament de nous membres del tribunal en substitució dels que hagen perdut aquesta condició.  
5.3 Amb la convocatòria prèvia del president, es constituirà el tribunal amb l'assistència, almenys, de la majoria absoluta dels membres, titulars o suplents, almenys amb 48 hores d'antelació a l'inici dels exercicis.  
5.4 A partir de la constitució, el tribunal, per a actuar vàlidament, requerirà la presència de la majoria dels membres, titulars o suplents.  
5.5 Durant la realització de les proves, el tribunal resoldrà tots els dubtes que puguen sorgir en l'aplicació d'aquestes normes, com també el que s'haja de fer en els casos no previstos.  
5.6 El tribunal podrà disposar la incorporació als treballs d'assessors especialistes per a les proves corresponents dels exercicis que consideren pertinents, els quals es limitaran a prestar col·laboració en les seues especialitats tècniques. La designació d'aquests assessors haurà de comunicar-se al rector de la Universitat.  
5.7 A efectes de comunicació i altres incidències, el tribunal tindrà la seu en el Servei de Recursos Humans de la Universitat, campus de Sant Vicent, telèfon 554 32 75, ext. 3041.  
5.8 El tribunal tindrà la categoria segona de les que assenyala el Decret 200/85, de desembre, del Consell de la Generalitat Valenciana, sobre indemnitzacions per raó del servei, i l'Ordre de 17 de febrer de 1986 (DOGV de 10 de març de 1986) per la qual es desplega el decret 'anterior.  
5.9 En cap cas el tribunal podrà declarar que ha superat les proves selectives un nombre superior d'aspirants que el de places convocades. Qualsevol proposta d'aprovats que contravinga les normes establertes serà nul·la de ple dret.  
6. Desenvolupament dels exercicis  
6.1 En qualsevol moment els aspirants podran ser requerits pels membres del tribunal amb la finalitat d'acreditar la seua identitat.  
6.2 Els aspirants seran convocats per a cada exercici en un únic avís, seran exclosos de l'oposició els que no hi comparesquen, tret dels casos de força major, degudament justificats i valorats pel tribunal.  
6.3 El tribunal farà la publicació dels successius anuncis de realització del segon i dels altres exercicis en els locals on haja tingut lloc el primer, com també en la seu del tribunal i per qualsevol altre mitjà si es considera convenient per a facilitar la màxima divulgació, almenys amb vint-i-quatre hores d'antelació a l'assenyalada per a l'inici. Quan es tracte del mateix exercici, l'anunci serà publicat en els locals on haja tingut lloc, en la seu del tribunal i per qualsevol altre mitjà, si es considera convenient, almenys amb dotze hores d'antelació.  
6.4 En qualsevol moment del procés selectiu, si el tribunal té coneixement que algun dels aspirants no té la totalitat dels requisits exigits per aquesta convocatòria, amb l'audiència prèvia de la persona interessada, haurà de proposar-ne l'exclusió al rector de la Universitat, i comunicar-li, així mateix, les inexactituds o les falsedats formulades per l'aspirant en la sol·licitud d'admissió a les proves selectives, als efectes procedents.  
Contra l'exclusió de l'aspirant, podrà interposar-se recurs ordinari, davant la mateixa autoritat indicada en el paràgraf anterior.  
7. Llista d'aprovats  
7.1 En acabar les proves selectives, el tribunal farà públiques en el lloc o els llocs de realització de l'últim exercici, com també en la seu del tribunal i en altres llocs que considere oportuns, la relació d'aspirants aprovats en cadascuna, amb la puntuació obtinguda i el DNI.  
El president del tribunal enviarà còpia certificada de la llista final al rector de la Universitat, on especificarà igualment les dades establertes en el paràgraf anterior.  
8. Presentació de documents i nomenament de funcionaris.  
8.1 En el termini de 20 dies naturals, comptadors des del dia següent a aquell en què es van fer públiques les llistes d'aprovats en el lloc o llocs d'examen, els opositors aprovats hauran de presentar en el Registre General de la Universitat els documents següents:  
A) Fotocòpia compulsada del títol exigit en la base 2.1.3.  
B) Declaració jurada o promesa de no haver estat separat mitjançant expedient disciplinari de cap de les administracions públiques, ni trobar-se inhabilitat per a l'exercici de funcions públiques.  
C) Certificat mèdic de no tenir cap defecte físic o psíquic que impedesca l'exercici de les funcions encomanades al lloc de treball.  
D) Els aspirants que hagen fet valer la condició de minusvàlids, hauran de presentar certificat dels òrgans competents on conste aquesta condició i la compatibilitat per a exercir el lloc de treball.  
8.2 Els que tinguen la condició de funcionaris de carrera o de personal laboral de plantilla estaran exempts de justificar documentalment els requisits ja provats, però hauran de presentar certificat d'aquesta condició.  
8.3 Els que dins del termini fixat, tret dels casos de força major, no presenten la documentació o si es dedueix de l'examen que els falta algun dels requisits assenyalats en la base 2.1, no podran ser nomenats funcionaris i quedaran anul·lades les seues actuacions, sense perjudici de la responsabilitat en què hagen incorregut per falsedat en la sol·licitud inicial.  
8.4 Per l'autoritat convocant i a proposta del tribunal qualificador es procedirà al nomenament de funcionari de carrera mitjançant resolució, que es publicarà en el Butlletí Oficial de l'Estat.  
8.5 Els aspirants que en el moment de la presa de possessió no justifiquen que tenen el nivell elemental de coneixements del valencià, expedit per la Junta Qualificadora de Coneixements de Valencià de la Generalitat Valenciana, hauran d'obtenir aquest títol en un termini de tres anys des de la superació del procés selectiu, per tal que el nomenament tinga caràcter definitiu.  
9. Norma final  
9.1 La convocatòria i tots els actes administratius que es deriven d'aquesta i de les actuacions del tribunal podran ser impugnades pels interessats en els casos i en la forma establerta per la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
9.2 L'Administració, si escau, podrà procedir a la revisió de les resolucions del tribunal, d'acord amb el que preveu l'esmentada norma.  
Alacant, 30 de juliol de 1994. El rector. Andrés PedreÑo MuÑoz  
ANNEX I  
Accés lliure  
1. La Llei de Règim Jurídic de les Administracions Públiques i del Procediment Administratiu Comú: òrgans, disposicions i actes administratius. Els interessats, revisió dels actes i reclamacions.  
2. La Llei 30/1984, de Mesures per a la Reforma de la Funció Pública, i les modificacions contingudes en la Llei 23/1988 i en la Llei 22/1993.  
3. Els contractes administratius. Concepte, classe i elements. El compliment i les alteracions.  
Temari comú  
1. Creació, règim jurídic i estructura de les universitats. El Consell d'Universitats.  
2. L'Estatut de la Universitat d'Alacant: organització acadèmica. Centres, departaments i instituts.  
3. òrgans de govern de la Universitat d'Alacant. Unipersonals i col·legiats.  
4. El règim econòmic i financer de les universitats. El pressupost de la Universitat d'Alacant: elaboració. Taxes i preus públics en l'àmbit universitari. Beques.  
5. Classes i règim jurídic del professorat universitari i del personal d'administració i serveis de la Universitat d'Alacant.  
6. La Llei d'Incompatibilitats, amb especial referència a l'àmbit universitari.  
7. L'Alumnat: accés, permanència i col·lació de graus. Plans d'estudi.  
8. Títols universitaris. Tercer cicle i altres estudis de postgrau en la Universitat d'Alacant.